Særforbundspresident overrasket og skuffet over idrettstoppenes 161.000-kronerstur
ARTIKKELEN ER OVER TRE ÅR GAMMEL Etter at VG over en lengre periode har satt søkelyset på pengebruken i idretten, la idrettspresident Tom Tvedt og generalsekretær i Norges Idrettsforbund, Inge Andersen, mandag ut sine reiseregninger for juni 2015 til desember 2015. Det var på tide, mener Per Rune Eknes, president i Norges Svømmeforbund. – Først og fremst synes jeg dette har vært klønete behandlet, og jeg lurer på hvorfor det har vært så vanskelig å vise frem reiseregningene. Du kan gå gjennom alle mine bilag, for å si det slik, sier han til VG. BAKGRUNN: Idrettstopper reiste til USA og Malaysia for 161.635 kronerHva tenker du om at Tom Tvedt og Inge Andersen brukte 114.000 kroner på reisen til USA og Malaysia? – Oi, det var overraskende mye. Og litt skuffende. Det høres storflott ut, og er en helt annen verden enn i vår organisasjon. Her snur vi på hver krone, sier Eknes, som tar forbehold mot at turen på premium economy-klasse ble gjort som følge av medisinske årsaker – og påpeker at både Tvedt og Andersen er store karer. VG fikk i går følgende svar fra NIFs informasjonsavdeling om hvorfor Inge Andersen fløy for 56 851 kroner til USA og Malaysia i fjor: - Reisens formål for idrettspresidenten og generalsekretæren var først å delta på Special Olympics World Summer Games i Los Angeles, hvor Norge hadde en tropp på 28 utøvere. Deretter var det en IOC-sesjon i Kuala Lumpur, hvor det ble gjennomført flere møter og presentasjoner om Ungdoms-OL på Lillehammer. Det er normalt at både idrettspresidenter og generalsekretærer deltar på denne typen arrangementer, som er en viktig del av NIFs internasjonale ansvar å følge opp. Det ble vurdert som mest hensiktsmessig å gjennomføre dette som en rundreise og ikke som to enkeltvise reiser. De oversjøiske flyturene ble gjennomført på klassen over ordinær økonomiklasse, såkalt Premium Economy. Ingen av flyvningene ble gjennomført på første klasse eller business klasse, slik VG feilaktig har påstått, skriver informasjonsrådgiver Geir Owe Fredheim til VG. Generalsekretær i Norges Rytterforbund, Ellen Damhaug Scheel, synes at flybilletter til 114.000 kroner for de to idrettstoppen «høres mye ut isolert sett», men føler at hun ikke kan si noe på det på grunn av manglende kunnskap om flybilletter. – Men jeg synes det bør være en policy at man reiser med det rimeligste alternativet uansett om man har lange ben eller ikke. Man bør søke den rimeligste reiseruten, men det må også være effektivt, sier generalsekretæren. – Man trenger ikke alltid å spare et par hundrelapper dersom det innebærer unødvendig mange mellomlandinger. Man må bruke sunn fornuft, utdyper Scheel. – 100.000 kroner er mye penger, uansett hvordan du snur og vender på det, men det er mange ting som kan spille inn. Jeg føler ikke jeg kan kommentere dette og andre enkeltbeløp som ikke er mine nærmere, sier Bjørn Sætre, generalsekretær i Norges Cykleforbund, til VG. MINISTEREN MØTTE IDRETTSTOPPENE: – Min plikt å iverksette tiltakEnn så lenge vil ikke Tvedt gi ut reiseregninger fra før han selv ble innsatt som president, i juni 2015. Han har istedenfor satt ned et utvalg som skal se på saken videre. Eknes synes det hele er blitt «fryktelig byråkratisk». RØDT-LEDER MED KLAR TALE: Vis frem reiseregningene fra før juni 2015 – De får bare holde på, men det begynner å bli fryktelig byråkratisk. Jeg vet ikke helt hva motivet bak det er, men det kan tenkes at de er redde for å bli underlagt offentlighetsloven og at dette bare er et ledd for å forhindre at idretten blir det. Det forstår jeg, for den frykter vi alle. Dersom idretten underlegges offentlighetsloven, må vi ansette flere til å drive byråkratisk arbeid, sier Eknes. – Min bekymring går på tidsbruken vi kan komme til å bruke på å hente ut reiseregninger. Vi er klart for åpenhet og ser at det kan være interessant for pressen å se på reiseregningene, men det kommer til å påføre oss ekstra belastning, sier Bjørn Sætre i Sykkelforbundet.Scheel i Norges Rytterforbund synes det er greit at Tvedt svarer for seg selv, og så får «idrettsstyret og kulturministeren vurdere om man eventuelt skal gå lenger tilbake i tid». Hun er glad for at det er nedsatt et utvalg som skal titte nærmere på hvordan idretten skal forholde seg til åpenhet videre, men er fornøyd med hvordan prosessen har vært internt. Hennes tillit til NIF-ledelsen er uforandret, og det samme gjelder for Eknes. – Denne prosessen har etter min mening ikke noe med tillit å gjøre. Jeg tror de mener det beste, men at de er redde for å bryte noen prinsipper som går ut over alle sammen. Behandlingen av det hele har vært klønete, men jeg tror ikke det er noe vondt bak dette, sier Eknes. TVEDT I STRUPEN PÅ HERNES: – Jeg synes du skal skamme deg BAKGRUNN FOR TVEDTs ANGREP: Hernes hudfletter idrettstoppene – Har åpenhetsdebatten og utviklingen av den påvirket tilliten din til NIF? – Nei. Jeg har hele tiden fått svar på mine spørsmål, og prosessen internt har vært god. Min tillit er uforandret, og at det nå er satt ned et utvalg ledet av John G. Bernander, er bra. Det er greit å sette fingeren på ting, for vi forvalter offentlige midler, sier hun.Det er både Per Rune Eknes i Svømmeforbundet og Stein-Gunnar Bondevik i Norges Volleyballforbund enig i. – Det er viktig ikke å ta forhastede beslutninger, uten at jeg tror at utvalget kommer til å bruke altfor lang tid på å bestemme seg. Det er ikke mange, heller ikke politikere, som ønsker å legge idretten inn under offentlighetsloven. Jeg tar det imidlertid for gitt at utvalget kommer til å konkludere med at idretten er tjent med en optimal grad av åpenhet. Vi står på skuldrene til millioner av frivillige, så det sier seg selv. Det skal ikke være tvil om hva pengene går til, sier Bondevik til VG. Presidenten i Volleyballforbundet ønsker hverken å uttale seg spesifikt om flybillettene til 114.000 kroner eller om det er riktig eller feil av Tvedt ikke å gi ut reiseregningene fra før han ble president. – Men på generelt grunnlag skylder toppledelsen i idretten medlemmene sine å utvise stor nøkternhet. Vi er kommet til et punkt der vi er tjent med å åpne opp, og det er klokt å utvise full åpenhet fremover, sier han. SKULLE LEGGE FREM REISEREGNINGER: Snudde etter møte med idrettstoppene VG forsøkte også å nå en rekke andre særforbund mandag, men ikke alle hadde anledning til å svare eller besvarte henvendelsen.
Svømmeforbundspresident Per Rune Eknes synes Tom Tvedt og Inge Andersens tur til USA og Malaysia var «overraskende dyr». Rytterforbundets Ellen Damhaug Scheel mener man bør reise så billig som mulig, «uansett om man har lange bein eller ikke».